
Quo vadis? Gondolatok Ukrajna geopolitikai helyzetéhez

A Szovjetunió széthullását követően létrejött államok sok tekintetben hasonló kihívásokkal találták szemben magukat, melyek közül az egyik legfontosabb volt, hogy mindegyiküknek valamilyen jellegű választ kellett találnia - a birodalom örököseként identifikált - Oroszországhoz fűződő viszony kérdésére. A geopolitikai realitás, a kialakult függőségek és az orosz politika ambíciói nem tették lehetővé, hogy ezek az országok az elmúlt húsz évben a nagy szomszéd érdekeit és akaratát figyelmen kívül hagyva alakítsák politikájukat. Az 1990-es és az ezredfordulót követő évtized lehetőségei között azonban a legerősebb régiónális szereplő hatalmának változásai miatt jelentős eltérések fedezhetők fel.
Ugyanakkor nem csak időbeni változás differenciálja az államok lehetőségeit, hanem maguk a tagállamok is eltérő kondíciókkal rendelkeznek, amelynek elsődleges meghatározó eleme az eurázsiai sakktáblán nekik tulajdonított jelentőség. Dolgozatom kiinduló állítása az, hogy a „közel-külföld” térségben Oroszország számára Ukrajna bír a legnagyobb jelentőséggel és Brzezinski kategóriáját átvéve olyan pillér államnak tekinthető, amely akár drasztikus jelleggel is képes indukálni az orosz fél magatartását. A félprezidenciális közjogi berendezkedésüként számon tartott ország legutóbbi államfőválasztásai ékes példával szolgálhatnak a neki tuljadonított jelentőségre. A 2010-es választások, illetve még hangsúlyosabban a 2004-es események bizonyították, hogy Ukrajnában a legfontosabb politikai pozíció betöltése nem pusztán belpolitikai és nem is csak regionális szintű politikai kérdés, hanem a világpolitika színpadán meghatározó szereplők érdeklődésére jelentősen számot tartó esemény. Dolgozatom célja, hogy az ország függetlenedése óta eltelt húsz évben bekövetkező, sokszor ellentétes irányú és geopolitikailag szignifikáns változásokat bemutassam, a lehetséges okokat imsertessem és a befolyásoló körülményeket kissé tágabb kontextusba helyezve elemezzem. Igyekszem továbbá valamilyen jellegű választ is adni a továbbra is fennálló, reális választási alternatívák kérdésére. 



